Gevleuelde ridders en sierduiwe by skou te sien | News24
Gevleuelde ridders en sierduiwe by skou te sien
"'n Mej. Suid-Afrika is nie noodwendig 'n uithaler atleet nie, maar by wedvlugduiwe is die mooiste dikwels ook die beste."
Só sê Stefan Strydom, na aanleiding van die duiweskou wat eersdaags deur die wedvlug-duiweboere van die Oos Kaap saam met die Port Elizabeth Sierduif Federasie gehou word.
Dié skou op Saterdag, 9 April by Humepark, Humerail, word met die goedkeuring en onder die vaandels van die SA Nasionale Posduif en Sierduif Organisasies aangebied.
"By wedvlug-duiweboere is die strewe om duiwe met die mees perfekte balans, bouvorm en fisiese eienskappe te teel wat nodig is om ons gevleuelde ridders van die ruimte in staat te stel om lang afstande teen hoë snelhede af te lê.
"Alhoewel daar inherente eienskappe soos stamina, spoed en rigtingsin is wat nie met die blote oog waargeneem kan word nie, is daar tog vele fisiese eienskappe waar uiterlike skoonheid en vliegvermoeëns hand aan hand gaan.
"Vir die sierduif-manne gaan dit nie oor vliegvermoë nie, maar oor die rare eienskappe van die magdom verskillende eksotiese tipes sierduiwe. En ook hoe om die eienskappe wat eie is aan elke sierduifsoort, volgens elke soort se standaard te teel en suiwer te bewaar," sê Strydom.
Die publiek is welkom om die skou by te woon en die wye verskeidenheid van kleure en tipes duiwe van nader te besigtig.
"'n Mens staan verbysterd oor die verskillende soorte en tipes sierduiwe en wat die sierduif-manne as skou spesialiste kan vermag," sê Strydom.
Hy meen die een aspek wat alle duiweboere in gemeen het, is die liefde vir hul duiwe en die strewe na perfeksie om in sy eie agterplaas 'n kampioen te teel.
"Om na 'n harde werksdag terug te keer na die natuur, af te skakel van die dag se probleme, jou duiwe te voer en te versorg - is waarom elke duiweboer jou sal vertel, 'in my duiwehok het ek rus en vrede vir my siel'".
Bring die vroue, kinders en sommer oupa en ouma ook saam na 'n interessante dag van duiwe wat nie aldag gesien word nie.